ગાંધીનગર– ગુજરાત વિધાનસભાની ચૂંટણીમાં પ્રથમ તબક્કા માટે ઉમેદવારીપત્રો ભરવાનું આગામી સપ્તાહથી શરૂ થશે. ત્યારે રાજકીય પક્ષો પોતાના ઉમેદવારોની પસંદગી માટે રાતદિવસ એક કરી રહ્યા છે. તમામ રાજકીય પક્ષોને પોતાના ઉમેદવારો પસંદ કરવામાં આ વખતે મુશ્કેલીઓનો સામનો કરવો પડી રહ્યો છે. કોંગ્રેસમાં અલ્પેશ ઠાકોર, જિગ્નેશ મેવાણી અને ત્યાર પછી હાર્દિક પટેલ ફેક્ટર પ્રભાવી છે. જેથી જાતિવાદી સમીકરણો રચાઈ રહ્યા છે, માટે કોંગ્રેસ પણ ટિકિટ આપવા માટે ભારે કશ્મકશમાં છે. જ્યારે બીજી તરફ ભાજપ પણ કોંગ્રેસ સામે ટક્કર આપીને ભારે બહુમતીથી જીતી શકે તેવાને તક આપશે. તાજેતરમાં પ્રદેશ કોંગ્રેસ પ્રમુખ ભરતસિંહ સોલંકીએ કહ્યું હતું કે અમો 16 નવેમ્બરે પ્રથમ યાદી જાહેર કરીશું, જેમાં 70 ઉમેદવારોના નામ હશે.